flyvning
Flyvning, færdsel gennem luften i luftfartøjer. Første flyvning blev foretaget 1783 med ballon, og i løbet af de næste 100 år kom de første faldskærme, luftskibe og svævefly.
Men først fra 1903, da den første flyvemaskine fløj, udviklede flyvningen sig for alvor. Under 1. Verdenskrig 1914-18 kom de første militærfly. I mellemkrigstiden begyndte passagerflyvning, der efter 2. Verdenskrig 1939-45 for alvor blev interkontinental, især da man i 1950'erne begyndte at anvende jetfly.
Den største ulykke i flyvningens historie indtraf 27.3.1977, da to Boeing 747 kolliderede på landingsbanen på Tenerife, og 582 omkom.
Læs mere i artiklerne om ballon, drone, flyvemaskine, luftskib og svæveflyvning.